SL Uradni list Evropske unije C 164/1

Resolucija Sveta in predstavnikov vlad držav članic, ki so se sestali v okviru Sveta, o strukturiranem dialogu z mladimi o zaposlovanju mladih

2011/C 164/01

SVET EVROPSKE UNIJE IN PREDSTAVNIKI VLAD DRŽAV ČLANIC –

OB OPOZARJANJU NA NASLEDNJE:

V resoluciji z dne 15. novembra 2005 (1) so bile Evropska komisija in države članice pozvane, naj razvijejo strukturirani dialog z mladimi in njihovimi organizacijami, raziskovalci mladinskega področja in oblikovalci politik.

Koncept strukturiranega dialoga je bil nadalje podprt v resoluciji z dne 26. oktobra 2006 (2), v kateri je navedeno, da bi bilo treba pri oblikovanju politik na ustreznih ravneh primerno upoštevati strukturirani dialog in njegove rezultate.

Resolucija Sveta o prenovljenem okviru za evropsko sodelovanje na področju mladine (2010–2018) (3) priznava, da vsi mladi predstavljajo vir za družbo, in poudarja, da je treba s stalnim strukturiranim dialogom z mladimi in mladinskimi organizacijami zagotoviti spoštovanje pravice mladih do sodelovanja pri oblikovanju politik, ki jih zadevajo –

PRIZNAVAJO:

Strukturirani dialog naj bi služil kot forum za stalen in skupen razmislek o prednostnih nalogah, izvajanju in spremljanju evropskega sodelovanja na mladinskem področju. Njegov cilj je vključiti raznovrsten krog mladih in mladinskih organizacij v posvetovanja na vseh ravneh v državah članicah, na konferencah EU o mladih in ob evropskem tednu mladih.

Posvetovanja v okviru strukturiranega dialoga temeljijo na 18-mesečnih delovnih obdobjih s splošno prednostno temo in specifičnimi vsebinami, ki ustrezajo splošnim ciljem evropskega sodelovanja na mladinskem področju. Svet se je tako novembra 2009 dogovoril, da bo v prvem 18-mesečnem delovnem obdobju (obdobje od 1. januarja 2010 do 30. junija 2011) glavna skupna tema evropskega sodelovanja na mladinskem področju zaposlovanje mladih.

Posvetovanja v okviru strukturiranega dialoga so razprave o skupnih temah, od lokalne ravni do ravni EU. Na evropski ravni je usklajevalni organ posvetovanj evropski usmerjevalni odbor za strukturirani dialog, ki ga sestavljajo predstavniki držav članic trojke predsedstev (ministrstev, nacionalnih svetov za mladino in nacionalnih agencij, pristojnih za program Mladi v akciji), Evropske komisije in Evropskega foruma mladih. Na nacionalni ravni pa so države članice podprle ustanovitev nacionalnih delovnih skupin ali uporabile obstoječe strukture za posvetovanje z mladimi in mladinskimi organizacijami. Rezultati teh nacionalnih posvetovanj, ki jih preuči in zbere evropski usmerjevalni odbor, se obravnavajo na konferencah EU o mladih.

PRIZNAVAJO TUDI:

V skladu s procesom, opredeljenim v Resoluciji Sveta o prenovljenem okviru za evropsko sodelovanje na področju mladine (2010–2018), je prvo obdobje strukturiranega dialoga omogočilo forum za skupni razmislek na področju mladinskih politik in opredelitev nadaljnjih izzivov, s katerimi se bo treba spopasti. Mladi iz vse Evropske unije so imeli zaradi narave postopka priložnost, da v isti fazi posvetovanja izrazijo svoje mnenje in ideje o glavni skupni temi.

Poleg nacionalnih svetov za mladino so sodelovali tudi drugi akterji mladinske politike, kot so ministrstva, nacionalne agencije, pristojne za program Mladi v akciji, mladinski delavci in raziskovalci mladinskega področja.

V vsakem naslednjem krogu posvetovanj sodeluje še več nacionalnih delovnih skupin, ki razvijajo strategije in metodologije za strukturirani dialog z mladimi ter za evropski usmerjevalni odbor pripravljajo nacionalna poročila. Na podlagi teh prispevkov in nadaljnjih razprav, ki so bile organizirane na konferencah EU o mladih, so bila pripravljena politična sporočila se upoštevajo v politikah EU.

PRIPOROČAJO:

Strukturirani dialog bi bilo treba nadalje razviti; v drugem 18-mesečnem delovnem obdobju pa bi lahko preučili več različnih področij, med drugim tudi naslednja:

Politično spremljanje

(a) spodbujanje političnega spremljanja rezultatov strukturiranega dialoga,

(b) zagotavljanje povratnih informacij mladim glede ukrepov, sprejetih na podlagi rezultatov strukturiranega dialoga;

Sodelovanje vseh zainteresiranih strani

(a) spodbujanje udeležbe mladih z manj možnostmi,

(b) spodbujanje udeležbe predstavnikov lokalnih in regionalnih organov,

(c) spodbujanje udeležbe mladih raziskovalcev in učinkovitejše izkoriščanje njihovega znanja in izkušenj pri načrtovanju, izvajanju in nadaljnjem spremljanju procesa,

(d) spodbujanje širše in preglednejše komunikacije med vsemi zainteresiranimi stranmi;

Finančna podpora za strukturirani dialog

brez poseganja v prihodnji finančni okvir, preučitev možnosti trajne podpore za strukturirani dialog na mladinskem področju v naslednji generaciji programov EU;

Časovni okvir

določitev realističnega in primernega časovnega okvira ter rokov za izvedbo posvetovanj;

Metode

(a) uporaba relevantnih in učinkovitih metod, ki izboljšujejo kakovost rezultatov strukturiranega dialoga,

(b) izmenjava dobrih praks med nacionalnimi delovnimi skupinami,

(c) poenostavitev postopkov in struktur ob polnem spoštovanju načela subsidiarnosti,

(d) po potrebi uporaba različnih orodij, kot so družbeni mediji, internet in spletna posvetovanja,

(e) razvoj takšnega procesa, ki se mladim zdi smiseln,

(f) upoštevanje potrebe po jezikovni jasnosti in natančnosti pri oblikovanju vprašanj za posvetovanja,

(g) izpopolnitev delovnih metod na konferencah EU o mladih;

SE STRINJAJO:

— glavna skupna tema evropskega sodelovanja na mladinskem področju v drugem 18-mesečnem delovnem obdobju (obdobje od 1. julija 2011 do 31. decembra 2012) je udeležba mladih s posebnim poudarkom na udeležbi v demokratičnem življenju. Posebna prednostna področja trojke predsedstev v okviru drugega delovnega obdobja so navedena v Prilogi I;

— vsako predsedstvo lahko izbrana prednostna področja dopolni glede na morebiten nov razvoj dogodkov;

— prvi dve delovni obdobji strukturiranega dialoga bi moral Svet preučiti na podlagi poročila EU o mladih, ki ga bo Komisija pripravila do konca leta 2012;

— področja za prihodnjo trojko predsedstev bi bilo treba opredeliti pred začetkom njihovega predsedovanja po tem, ko bo Svet pripravil poročilo o oceni;

MENIJO:

Izid prvega obdobja strukturiranega dialoga temelji na rezultatih, doseženih v okviru nacionalnega posvetovanja med španskim, belgijskim in madžarskim predsedovanjem ter na konferencah EU o mladih v Jerezu de la Frontera aprila 2010, v Leuvnu oktobra 2010 in v Budimpešti marca 2011. Na konferenci EU o mladih med španskim predsedovanjem so predstavniki držav članic in predstavniki mladih skupaj opredelili prednostne naloge za zaposlovanje mladih, na konferenci EU o mladih med belgijskim predsedovanjem so te naloge skupaj prenesli v politična priporočila, ki so se na konferenci EU o mladih med madžarskim predsedovanjem izoblikovala v konkretne rezultate.

POUDARJAJO, DA:

so bila v sklepih strukturiranega dialoga o zaposlovanju mladih izpostavljena naslednja prednostna področja:

1. Ključno je spodbujanje lažjega dostopa vseh mladih, zlasti mladih z manj možnostmi, do mladim prijaznih, kakovostnih informacij o trgu dela. Poklicno usmerjeno usposabljanje in svetovanje je treba vključiti v vse ustrezne ravni formalnega izobraževanja in priložnostnega učenja, da bi mlade ozavestili o zahtevah trga dela in ustvarili boljše možnosti za izpolnjevanje teh zahtev ter jih pripravili na poklicno življenje.

2. Mladinsko delo in priložnostno učenje bi lahko priznali in dodatno podprli, saj mladim nudita pomembno podporo pri pridobivanju spretnosti in kompetenc ter tako olajšujeta njihov dostop do trga dela in prispevata k ciljem strategije Evropa 2020.

3. Nadvse pomembno je, da se poveča dostop mladih do trga dela, po potrebi s prilagojenimi ukrepi politike, zaželen pa je tudi okvir kakovosti za pripravništva, s katerim bi zagotovili izobraževalno vrednost te izkušnje.

4. Da bi mladi zaposlitev lahko združevali z nadaljnjim izobraževanjem, usposabljanjem, prostovoljnimi dejavnostmi in zasebnim življenjem, jim mora biti zagotovljena večja prožnost in varnost.

5. Treba je spodbujati enak dostop mladih do možnosti za mobilnost, in sicer z izboljšanjem upravnih postopkov v zvezi s strategijo Evropa 2020 in zlasti vodilno pobudo „mladi in mobilnost“.

GLEDE NA NAVEDENE REZULTATE POZIVAJO DRŽAVE ČLANICE IN/ALI KOMISIJO, NAJ V OKVIRU SVOJIH PODROČIJ PRISTOJNOSTI

upoštevajo sklepe strukturiranega dialoga ter vzpostavijo kanale za komunikacijo in sodelovanje z drugimi ustreznimi področji politik in službami znotraj različnih institucij EU in med njimi ter v državah članicah ter pri tem z uporabo dvojnega pristopa, kot je naveden v resoluciji Sveta o prenovljenem okviru, spodbujajo politike in ukrepe, usmerjene na mlade.

(1) UL C 292, 24.11.2005, str. 5.

(2) UL C 297, 7.12.2006, str. 6.

(3) UL C 311, 19.12.2009, str. 1.